钦定古今图书集成/明伦汇编/官常典/第244卷 > 萧镃
## 钦定古今图书集成/明伦汇编/官常典/第244卷 > 萧镃

按《明外史陈循传》：“循同邑萧镃，字孟勤，宣德二年进
士，需次于家。八年，帝命杨溥合选三科士，拔二十八
人为庶吉士，镃为首，授编修。正统三年，进侍读。久之，
代李时勉为国子监祭酒。景泰初，以老疾辞。监丞鲍
相率监生三千人，叩阙请留。帝可其奏。明年，以本官
兼翰林学士，入直文渊阁，进户部右侍郎，兼官如故。”
易储议起，镃曰：“无易树子霸者所禁，矧天朝乎？”不听，
加太子少师。《寰宇通志》成，进户部尚书。帝不豫，诸臣
议复宪宗东宫。李贤私问镃，镃曰：“既退，不可再也。”英
宗复位，遂削籍。天顺八年卒。成化中，复官，赐祭。镃学
问该博，文章尔雅，然性猜忌，遇事多退避云。